**7) Közlekedési és parkolási feladatok (Városüzemeltetési Főosztály)**

**Próbautazásos taxiellenőrzés: 725501**

A közúti közlekedési szolgáltatásokról és a közúti járművek üzemben tartásáról szóló 89/1988. (XII.20.) sz. MT rendelet 25. § (2) bekezdése alapján a Fővárosi Önkormányzat főjegyzője jogosult a taxi szolgáltatás ellenőrzési feladatok ellátására. A főjegyzőtől kapott felhatalmazása alapján a taxi szolgáltatás ellenőrzését próbautazásokkal a Városüzemeltetési Főosztály végzi a címkódon rendelkezésre álló keretösszegből.

**BKK Zrt. közútkezelési feladatok: 810301**

A BKK Zrt. a Budapest Fővárosi Önkormányzattal kötött Feladat-ellátásról és közszolgáltatásról szóló keret megállapodás, valamint annak éves szerződése alapján a fővárosi közutak, műtárgyak és tartozékai kapcsán a következő közútkezelési feladatokat köteles ellátni vagy ellátásukról gondoskodni: útügyi kezelői feladatok, forgalomtechnikai feladatok, útüzemeltetési feladatok, útfenntartási, fejlesztési feladatok, tömegközlekedési kezelői feladatok, egyéb kezelési feladatok.

Az előirányzat ezen feladatok elvégzésére biztosít fedezetet.

**BKK Zrt. egyéb feladatai: 823601**

Az előirányzat a BKK Zrt-vel kötött Feladat-ellátásról és közszolgáltatásról szóló keret megállapodás éves szerződése alapján a következő feladatok ellátására biztosítja a forrást:

* Teherforgalmi és parkolási rendszerek üzemeltetése:

A BKK Budapest Főváros parkolási és forgalomtechnikai rendszerének működtetésével összefüggésben teherforgalmi közszolgáltatási feladatokat, valamint parkolás-gazdálkodási közszolgáltatásokat köteles ellátni a Parkolási Rendeletben, a Teherforgalmi Rendeletben, valamint a Parkolási és Közlekedésfejlesztési Keretrendeletben foglalt rendelkezésekkel összhangban.

* Taxiállomás-üzemeltetési és taxi ellenőrzési feladatok:

A Taxi Rendelet alapján a BKK a taxiállomás-használati hozzájárulások kiadásán és egyéb, a taxiállomások üzemeltetésére vonatkozó feladatokon kívül a személy taxival végzett személyszállítási szolgáltatás és a szolgáltatást közvetítő szolgálatok ellenőrzésével kapcsolatos feladatokat is ellát, melynek során többek között a személy taxi gépjárművek és a taxival történő személyszállítási szolgáltatás nyújtását végző szolgáltatók Taxi Rendeletben foglaltaknak való megfelelését vizsgálja, és vizsgálata eredményeképpen megfelelés esetén igazolást állít ki.

* Projektmenedzsment feladatok:

A BKK látja el az Önkormányzat fővárosi és európai uniós forrásból megvalósított, az Éves Szerződésben meghatározott közlekedésfejlesztési projektjei kapcsán a projektmenedzsment közszolgáltatási feladatokat.

**Közlekedési szakmai feladatok: 881201**

A Rákoskeresztúri autóbusz folyosó kialakítása során érintett terület egy része a Magyar Állam tulajdonában, de a MÁV vagyonkezelésében áll, ezért bérleti szerződés megkötésére került sor az adott ingatlanrész használatáért. Mivel a beruházás Támogatási Szerződés alapján valósult meg, a fenntartási időszak 10 éves időszaka alatt, 2021-ig a bérleti díjat folyamatosan fizetni kell, ezt az összeget tartalmazza az előirányzat.

**Út-, hídfenntartás: 883601**

Az előirányzat a közlekedési feladatokhoz kapcsolódóan a Fővárosi Önkormányzat által fizetendő perköltségek, peres eljárásokhoz kapcsolódó szakértői díjak, az M3 autópálya támogatással megépült zajvédő-fal éves biztosításai díját, valamint hatósági díjfizetési kötelezettségek fedezetét tartalmazza.

**Közterületi parkolási feladatok: 888301**

A Magyarország helyi önkormányzatairól szóló 2011. évi CLXXXIX. törvény 2013. január 1-jén hatályba lépett 23. § (5) bekezdésének 3. pontja szerint a parkolás-üzemeltetés ellátása a kerületi önkormányzatok feladata. A kerületi Önkormányzatok közigazgatási területein lévő, de a Fővárosi Önkormányzat tulajdonában álló közúti várakozóhelyeken a kerületi Önkormányzatok szedik be a Fővárosi Önkormányzat nevében a parkolási díjakat, de a parkolás üzemeltetéshez kapcsolódó költségeket elszámolják a Fővárosi Önkormányzat felé. Ezért az előirányzat a Fővárosi Önkormányzat tulajdonában álló közterületeken történő parkolás üzemeltetési feladatainak a költségeit tartalmazza, valamint az üzemeltetés során kiszabott pótdíjak kapcsán felmerülő fizetési meghagyás, végrehajtási költségek és egyéb kapcsolódó kiadások összegét.

**Budapest Szíve Városfejlesztő Nonprofit Kft. feladatai: 824702**

A Budapest Szíve Program fejlesztése (Hídfőterek és új pesti korzó kiépítés I. üteme, valamint Reprezentatív kaputérség kiépítés I. üteme) befejeződött. Elkezdődött a projekt fenntartási időszaka, amelyre a Budapest Szíve Városfejlesztő Nonprofit Kft-vel Városrehabilitációs Közszolgáltatási Keret szerződés került aláírásra 2018. december 31-ig szólóan. Az előirányzat az éves városrehabilitációs feladatellátás összegét tartalmazza.

**8) Közösségi közlekedési feladatok (Városüzemeltetési Főosztály)**

**BKK Zrt. közösségi közlekedés közlekedésszervezői feladatai: 810201**

Az egyes törvények Alaptörvénnyel összefüggő módosításáról szóló 2011. évi CCI. törvény a Busztörvény, a Vasúttörvény, illetve a közúti közlekedésről szóló törvény módosításával létrehozta a közlekedésszervező intézményét. A közlekedésszervezőre vonatkozó szabályokat a 2012. július 1-jétől hatályba lévő Személyszállítási Törvény is átvette és tovább fejlesztette. Közlekedésszervező lehet az önkormányzat meghatározó befolyása alatt álló részvénytársaság, mely feltételeknek a BKK Zrt. megfelel.

A Kijelölő Rendelet kijelölése alapján a BKK a Személyszállítási Törvény 21.§-a szerinti közlekedésszervező.

Az új szabályozásnak megfelelően a helyi önkormányzat a helyi tömegközlekedés biztosításán, mint a Magyarország helyi önkormányzatairól szóló 2011. évi CLXXXIX. törvény 12. § (1) bekezdése szerinti, kötelezően ellátandó feladaton belüli egyes feladatokat az azok ellátásához szükséges forrásokkal együtt a közlekedésszervezőnek átadhatja.

A Fővárosi Önkormányzat a Budapest Főváros közösségi közlekedési személyszállítása szervezésével és biztosításával kapcsolatos feladatokat a BKK Zrt. részére adja át, melynek érdekében a BKK Zrt-vel Feladat-ellátásról és közszolgáltatásról szóló keretmegállapodást kötött. A közlekedésszervezői feladatellátás adott évre vonatkozó költségigénye a keretmegállapodás mellékletét képező, menetrendi évre vonatkozó „Közlekedésszervezői éves mellékletben” kerül meghatározásra. Ennek 2015-ös naptári évre vonatkozó összegét tartalmazza a címkód kiadási előirányzata, melynek része a központi költségvetési törvény 3. mellékletében szereplő 24 milliárd Ft összegű, a kötelezően ellátandó helyi közlekedési feladatra jutó támogatás.

A BKK a közlekedésszervezői tevékenységének a forrásigényét az alábbiakból fedezi:

* Menetdíjbevételek

A közlekedésszervezői feladatellátás keretében a BKK saját nevében szedi be a menetdíjbevételeket.

* Menetdíj-támogatás

Állami menetdíj támogatás, amely tartalmazza a fogyasztói árkiegészítést és a szociálpolitikai menetdíj-támogatást. A Menetdíj-támogatást a BKK a vonatkozó jogszabályok szerinti eljárásban, a saját nevében igényli.

* Közlekedésszervezéshez kapcsolódó szerződéses bevételek

Ezek kerületi tömegközlekedési szerződések, agglomerációs tömegközlekedési szerződések, szerződéses menetrend szerinti szolgáltatások, egyéb szerződések bevételei.

* Közösségi kerékpárrendszer bevételei

Közösségi kerékpárrendszer jegy-és bérletértékesítésének bevétele.

* Fővárosi közlekedésszervezői forrás

Az Önkormányzat a mindenkori éves költségvetésének megfelelően bocsátja a BKK rendelkezésére a Közlekedésszervezői Feladatok ellátásához kapcsolódó forrást.

Ez az összeg tartalmazza az Állam által nyújtott támogatást (24 milliárd Ft), valamint a Fővárosi Önkormányzatot megillető bevétel kötelezően közlekedésre fordítandó részét. A forrásmegosztásról szóló törvény, valamint Budapest Főváros Önkormányzata Közgyűlésének 3/2015. (I.28.) önkormányzati rendelete 1. § alapján a Fővárosi Önkormányzat az őt megillető 51 %-ból 4 százalékpontnak megfelelő összeget a helyi közösségi közlekedési feladat ellátására köteles a tárgyévben fordítani.